เงินบาทเปิด 32.25/27
ธนาคารกรุงศรีอยุธยา รายงาน เงินบาทเปิด 32.25/27 คาดวันนี้แกว่งแคบ ให้กรอบ 32.20-32.30
30 ก.ค. 2553

ธนาคารกรุงศรีอยุธยา รายงาน เงินบาทเปิด 32.25/27 คาดวันนี้แกว่งแคบ ให้กรอบ 32.20-32.30
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 32.25/27 บาท/ดอลลาร์ ทรงตัวจากเย็นวานนี้ที่ปิดตลาดในระดับเดียวกัน
แนวโน้มวันนี้คาดว่าเงินบาทจะแกว่งตัวอยู่ในกรอบแคบๆ ขณะที่ค่าเงินสกุลอื่นในภูมิภาคมีการขยับบ้าง มีเพียงในไทยที่เงินบาทค่อนข้างนิ่งๆ อาจเป็นเพราะผู้นำเข้าออกมาซื้อดอลลาร์ บาทจึงไม่ค่อยขยับ
"แนวโน้มค่าเงินบาทวันนี้ น่านิ่งๆ อยู่แถวนี้ไม่ไปไหน แต่สกุลอื่นยังขยับบ้าง เช่น ยูโรขึ้นไปทดสอบ 1.3100 ดอลลาร์/ยูโร สกุลอื่นก็ค่อนข้างจะแข็งค่า ดอลลาร์อ่อน เพราะตอนนี้ตัวเลขทางเศรษฐกิจหลายตัวของยุโรปออกมาค่อนข้างดี ทำให้สกุลอื่นเริ่มกลับมาแข็งค่า" นักบริหารเงิน กล่าว
ส่วนความเคลื่อนไหวของสกุลเงินหลักต่างประเทศช่วงเปิดตลาดเช้านี้ เงินเยนอยู่ที่ระดับ 86.49/50 เยน/ดอลลาร์ ส่วนเงินยูโรอยู่ที่ระดับ 1.3059/3062 ดอลลาร์/ยูโร
คืนนี้สหรัฐฯ จะประกาศตัวเลขทางเศรษฐกิจที่สำคัญ ได้แก่ กระทรวงเปิดเผยตัวเลขผลิตภัณฑ์มวลรวมภายในประเทศ(GDP)ไตรมาส 2/2010, กระทรวงแรงงานเปิดเผยดัชนีต้นทุนการจ้างงาน ไตรมาส 2/2010 และสถาบันจัดการด้านอุปทานของสหรัฐ(ISM) เปิดเผยดัชนีภาวะธุรกิจนิวยอร์คซิตี้เดือนก.ค. เป็นต้น
นักบริหารเงิน คาดว่า วันนี้เงินบาทจะแกว่งตัวอยู่ในกรอบแคบๆ โดยมองไว้ที่ 32.20-32.30 บาท/ดอลลาร์